Hulle maak Astonbaai nuut | News24
Hulle maak Astonbaai nuut
Ria du Toit, James Waite, Alice de Bruin, Casper Gelderblom en André Bothma is betrokke by die verfprojek in Astonbaai.
VAN twee inwoners se ideaal het dit gegroei tot ’n opwindende groep werkers wat die voorstad, Astonbaai, op hul hart dra.
Die Aston Bay Upliftment Projects het verlede jaar in November gestalte gekry nadat Tilly Bothma en Ben Wiese vir ’n tyd lank oorweeg het watter bydrae die pu-bliek kan lewer om die dorp se voorkoms te verbeter. Dieselfde dag het hulle entoesiastiese terugvoer op die Astonbaai WhatsApp-groep ontvang toe verskeie mense besluit het om deel van die inisiatief te word.
Die doelstelling van die groep is om Astonbaai tot sy oorspronklike skoonheid te herstel. Hulle sou poog om ’n goedversorgde voorstad te ontwikkel – met mooi parke, skoon strande en ’n veilige omgewing. Hulle hoop was dat dié faktore mettertyd sou lei tot ’n beter reputasie van die voorstad en huispryse bestendig sou maak.
In 2015 is begin om sypaadjies en oop erwe skoon te maak, stopstraattekens te verf, sekere afvalprodukte te hersirkuleer en die strand skoon te hou. Hulle toewyding en die resultate van hul werk kan nie misgekyk word nie. Dit bly nie net by praat en beplan nie. Hierdie mense uit alle dele van die samelewing beplan groot en werk hard.
Die bestuurslede van die Aston Bay Upliftment Projects is soos volg.
. Algemene bestuur van projekte en inkomste: Tilly Bothma.
. Interaksie tussen die munisipaliteit en Aston Bay Upliftment Projects: Derek Askew.
. Skoonmaak van randsteen- en waterafloopareas: Ben Wiese.
. Skoonmaak van strand en hersirkulasieprojek: Colin Brooks.
. Koördinasie van die weeklikse hersirkulasieprojek: Willie Bezuidenhout.
. Natuurbewaring: Hennie Swanevelder.
. Buurtwagpatrollie: onder leiding van Roy Ribeiro.
Hulle kry samewerking van die Kouga-munisipaliteit wat verf en ander goedere beskikbaar stel.
Hierdie is ’n groep om dop te hou.
Vir bydraes of meer inligting, skakel Tilly Bothma by 081 482 2125 of 042 292 0892.